Clifton-parkering te koop vir R1,1 miljoenFoto: Pam Golding Properties Jy kan nou vir jouself ŉ klein stukkie grond in Clifton in Kaapstad aanskaf teen ‘n skamele R1,1 miljoen. Die 14 m²-parkering is op straatvlak by San Michele naby Clifton se eerste strand en kan jou persoonlike oplossing wees vir die parkering-nagmerrie in die Moederstad. Pam Golding Properties verkoop die parkeerruimte met ŉ uitstekende uitsig oor die Atlantiese Oseaan en dit is ŉ baie veilige plek om jou motor te laat. “ŉ Seldsame geleentheid om ŉ dakparkering by San Michele aan te skaf,” lui die advertensie. “Geniet die gerief van veilige parkering. Die prys sluit BTW in.” Jy gaan sowat R500 per maand moet opdok vir ŉ heffing. Teen R1,1 miljoen betaal jy sowat R78 500 per m² vir die parkering. ŉ Vierslaapkamerhuis van 410 m² in die omgewing is tans te koop vir R59,5 miljoen. Dit is egter nie die duurste parkering nog in Kaapstad nie. In 2008 is ŉ kelderparkering glo vir R2 miljoen, ook deur Pam Golding Properties, verkoop.